《甘州 钱同人制荷花曲，并画白莲团扇，一枝欹波，嫣然独秀，盖为情人吴怜写照也。嘱予倚声》
清代·戴延介

记闹红一舸乍相逢。隔浦见惊鸿。且开帘过酒，悬灯照夕，同话飘篷。

芳字尊前低问，笑指露蕖红。偷眼鸳鸯戏，密意先通。

佳约从来都误，剩鳞笺长短，鸥梦惺忪。便吟湘赋楚，难写旧欢悰。

认罥索、那回纤影，引相思、只在步莲中。空赢得、冷香俊句，歌断花风。

作者简介：戴延介字受滋，号竹友，安徽休宁籍， 寄居吴门（今江苏苏州）。官卮部郎中。写兰竹，神韵超逸，书学黄坚，以意趣胜。著《银藤花馆词》。